<classify> MKUU wa Mkoa wa Simiyu, Anthony Mtaka ameipongeza Mamlaka ya Mapato Tanzania TRA kwa kuhamasisha wananchi kulipa kodi ya majengo na kuishauri kuongeza elimu zaidi juu ya umuhimu wa kodi hiyo.Akizungumza wakati timu ya maofisa wa TRA kutoka mkoani Simiyu na Dar es Salaam walipomtembelea kwa ajili ya kumpa taarifa ya semina za wafanyabiashara zilizofanyika mkoani humo, Mtaka amesema licha ya kazi ya uhamasishaji wa kodi ya majengo inayofanyika, bado kuna baadhi ya maeneo ambapo wananchi hawajapata elimu ya kutosha kuhusu kodi hiyo.TRA mnajitahidi kuhamasisha kodi ya majengo lakini bado kuna maeneo mengi elimu hii haijafika kama inavyotakiwa, hivyo tumieni kila njia ya mawasiliano kuhakikisha elimu ya kodi ya majengo inawafikia wananchi wote,alisema.Mtaka aliongeza kuwa, kuna haja ya TRA kufungua ofisi katika baadhi ya wilaya ambazo hakuna ofisi ili kusogeza huduma karibu na wananchi ikiwa ni pamoja na kodi ya majengo.Kuna baadhi ya wilaya hazina ofisi za TRA hapa nchini, kwa mfano mkoani kwangu Simiyu, kuna Wilaya ya Itilima na Busega ambazo hazina ofisi za TRA, hivyo wananchi wa wilaya hizi hulazimika kufuata huduma kwenye ofisi za TRA zilizoko makao makuu ya mkoa, alifafanua.Meneja wa Elimu kwa Mlipakodi kutoka TRA, Diana Masalla amemshukuru mkuu wa mkoa huo kwa ushirikiano anaoutoa kwa TRA katika kutekeleza majukumu yake ya ukusanyaji mapato mkoani humo.Mamlaka ya Mapato Tanzania ndio yenye jukumu la kukusanya kodi ya majengo kisheria na viwango vya kodi hiyo ni Sh 10,000 kwa nyumba za kawaida, Sh 20,000 kwa ghorofa zima katika halmashauri za wilaya na Sh 50,000 kwa kila sakafu ya ghorofa katika majiji, miji na manispaa.  <topic>: kitaifa 